|  |
| --- |
| **PRAVILNIK****O NAČINU VRŠENJA REVIZIJE PROJEKTNE DOKUMENTACIJE*****("Sl. glasnik Brčko distrikta BiH", br. 19/2010, 18/2013 i 21/2023)*** |

**DIO PRVI - OSNOVNE ODREDBE**

**Član 1**

**(Predmet)**

(1) Ovim pravilnikom se utvrđuje sadržina i način vršenja revizije projektne dokumentacije (u daljnjem tekstu: revizija) u skladu sa Zakonom o prostornom planiranju i građenju Brčko Distrikta (u daljnjem tekstu: Zakon).

(2) Revizija se obavlja za sve građevine i zahvate za koje je potrebno odobrenje za građenje, osim za privremene građevine i druge zahvate za koje se izdaje odobrenje za građenje.

**Član 2**

**(Revizija)**

(1) Revizijom se obuhvataju svi dijelovi projekta.

(2) Članovi komisije se izjašnjavaju pojedinačnim izvještajima o projektnoj dokumentaciji koja im je povjerena.

(3) Revizija projekta izvedenog stanja obavezno se vrši ako je došlo do promjene na nosivoj konstrukciji objekta i u slučajevima kada je odstupljeno od lokacijskih uslova.

**Član 3**

**(Revident)**

(1) Revident je pravno ili fizičko lice koje posjeduje ovlaštenje za vršenje revizije projektne dokumentacije.

(2) Reviziju projektne dokumentacije može vršiti revident koji se javio na javni poziv i ima sklopljen ugovor sa Brčko distriktom BiH.

**Član 3a**

**(Povjeravanje revizije)**

(1) Odjeljenje rješenjem povjerava reviziju revidentu kao pravnom licu ili komisiji za vršenje revizije.

(2) Komisiju iz stava (1) ovog člana čine revidenti kao fizička lica.

**Član 3b**

**(Javni poziv)**

(1) Javni poziv se objavljuje jednom godišnje i ostaje otvoren cijelu godinu.

(2) Prilikom prijave na javni poziv pravno lice dužno je dostaviti:

a) rješenje o registraciji,

b) rješenje o ispunjavanju uslova za obavljanje djelatnosti,

c) spisak lica u stalnom radnom odnosu koja u skladu sa Zakonom ispunjavaju uslove za vršenje revizije projektne dokumentacije,

d) spisak lica koja za vršenje revizije pravno lice angažuje po potrebi,

e) ovlaštenja za vršenje revizije u skladu sa Zakonom za lica iz tačke c) i d) ovog stava,

f) Osnov za angažovanje lica iz tačke d) ovog stava.

(3) Prilikom prijave na javni poziv fizičko lice je dužno dostaviti:

a) dokaz da je državljanin Bosne i Hercegovine,

b) dokaz o posjedovanju ovlaštenja iz člana 89. stav (1) Zakona.

**Član 3c**

**(Revident kao pravno lice)**

(1) Revident kao pravno lice kome je povjerena revizija dužan je:

a) imenovati revidenta za kontrolu pojedinih dijelova projekta,

b) imenovati odgovornog revidenta.

(2) Odgovorni revident je odgovoran za koordinaciju kontrole pojedinih dijelova projekta i izradu završnog izvještaja o reviziji.

(3) Pravno lice je odgovorno za tačnost izvršene revizije u cjelini.

**Član 3d**

**(Revident kao fizičko lice)**

(1) Fizičko lice kao revident može vršiti reviziju ako:

a) ima zaključen ugovor sa Brčko distriktom BiH,

b) imenovan je kao član komisije iz člana 3a. ovog pravilnika.

(2) Fizičko lice kao revident odgovorno je za tačnost izvještaja o kontroli pojedinog dijela projekta.

**Član 4**

**(Sukob nadležnosti)**

(1) Revident projekta ne može biti:

a) preduzeće koje je potpuno ili djelimično učestvovalo u izradi dijela projektne dokumentacije,

b) investitor,

c) fizičko lice koje je u potpunosti ili djelimično učestvovalo u izradi projekta ili nostrifikaciji.

(2) Pravno lice može povjeriti reviziju fizičkom licu koje nije učestvovalo u izradi projekta ili nostrifikaciji.

**Član 5**

**(Prethodna provjera projektne dokumentacije)**

(1) Odjeljenje kontroliše usklađenost projektne dokumentacije s lokacijskim uslovima prije upućivanja na reviziju.

(2) Usklađenost projektne dokumentacije sa lokacijskim uslovima konstatuje se službenom zabilješkom.

(3) U slučaju odstupanja projektne dokumentacije od lokacijskih uslova Odjeljenje vraća investitoru kompletnu projektnu dokumentaciju radi usklađivanja sa lokacijskim uslovima.

**Član 5a**

**(Troškovi revizije projektne dokumentacije)**

(1) Troškove revizije projektne dokumentacije čine:

a) naknada za rad revidenta,

b) naknada u korist budžeta distrikta u visini od 30 % iznosa troškova za rad revidenta.

(2) Troškovi za rad revidenta utvrđuju se za svaki dio projekta, a prema kriterijima datim u prilogu 3 ovog pravilnika.

(3) Investitor uplaćuje troškove za rad revidenta na žiroračun naznačen u rješenju iz člana 3a. ovog pravilnika.

(4) Naknada iz stava (1) tačka b) ovog člana ne obračunava se kada zahtjev za reviziju projektne dokumentacije podnosi organ javne uprave Distrikta.

**Član 5b**

**(Posebna naknada za rad revidenta)**

(1) Iznos naknade za rad revidenta za objekte koji nisu navedeni u kriterijima ili se radi o najsloženijim objektima, obračunava se uzimajući u obzir:

a) složenost objekta,

b) investicionu vrijednost objekta,

c) uticaj na okolinu (požar, saobraćaj, sigurnost ljudi, emisija štetnosti i slično),

d) procijenjeno vrijeme rada komisije.

(2) Iznos naknade iz stava (1) ovog člana, za objekte koji nisu navedeni u tabeli kriterija, utvrđuje rješenjem šef Odjeljenja.

(3) Iznos naknade iz stava (1) ovog člana, za najsloženije objekte, utvrđuje šef Odjeljenja na prijedlog komisije koju imenuje gradonačelnik.

(4) Komisiju iz stava (3) ovog člana gradonačelnik imenuje na prijedlog šefa Odjeljenja.

**Član 6**

**(Izvještaj o reviziji)**

(1) Izvještaj o reviziji sačinjava se na osnovu pojedinačnih izvještaja o kontroli pojedinih dijelova dokumentacije.

(2) Izvještajem o reviziji se utvrđuje da li revidovana projektna dokumentacija ispunjava uslove propisane Zakonom i članom 2. ovog pravilnika.

(3) Ukoliko projektna dokumentacija ispunjava uslove iz stava (2) ovog člana, revident konstatuje da na projektnu dokumentaciju nema primjedbi i predlaže Odjeljenju da prihvati projekt kao tehnički ispravan.

(4) Revident ili komisija za reviziju vrši reviziju u roku od 10 dana od dana preuzimanja projektne dokumentacije i dobijanja rješenja o povjeravanju revizije od Odjeljenja.

(5) Ako revident utvrdi nedostatke u projektnoj dokumentaciji, sačinjava izvještaj o uočenim nedostacima, predlaže mjere i rok za otklanjanje tih nedostataka.

(6) Rok za otklanjanje nedostataka iznosi do 30 dana.

(7) Po otklanjanju nedostataka revident sačinjava konačan izvještaj o izvršenoj reviziji.

**Član 7**

**(Sadržina završnog izvještaja o reviziji)**

Završni izvještaj o reviziji projektne dokumentacije obavezno sadrži:

a) naziv i lokaciju građevine;

b) naziv glavnog projekta ili dijela projekta koji je predmet revizije;

c) broj projekta pod kojim je zaveden kod projektne dokumentacije;

d) podatke o investitoru;

e) podatke o lokacijskim uslovima na osnovu kojih je rađena projektna dokumentacija;

f) podatke o preduzeću koje je izradilo glavni projekat u cjelini i podatke o preduzećima angažovanim za izradu dijelova glavnog projekta;

g) ime, prezime i zvanje odgovornog projektanta za cijelu građevinu i imena i prezimena glavnih projektanata dijelova glavnog projekta;

h) sadržina svih dijelova glavnog projekta;

i) osnovne podatke o građevini;

j) pojedinačne izvještaje o izvršenoj reviziji članova komisije za svaki dio projekta;

k) konačan izvještaj dat na osnovu pojedinačnih izvještaja sa zaključkom o ispravnosti projektne dokumentacije;

l) datum obavljene revizije;

m) imena, prezimena i zvanja odgovornog revidenta i revidenata dijelova glavnog projekta sa jasno naznačenim dijelom projekta za čiju je reviziju bio zadužen;

n) licence za vršenje revizije za svakog revidenta koji je učestvovao u reviziji;

o) svojeručne potpise i pečate odgovornog revidenta kao i revidenata dijelova glavnog projekta.

**Član 8**

**(Način vođenja evidencije)**

(1) O izdatim rješenjima o obavljenoj reviziji vodi se Knjiga revizija.

(2) U Knjizi revizija unose se svi relevantni podaci o izvršenoj reviziji:

a) evidencijski broj revizije koji sadrži:

1) oznaku R (revident) – ako je obavljanje revizije povjereno pravnom licu;

2) oznaku KR (komisija za reviziju) – ako je obavljanje revizije povjereno posebnoj komisiji;

3) redni broj rješenja o reviziji;

b) broj i datum rješenja o reviziji;

c) datum preuzimanja projektne dokumentacije i rješenja o reviziji;

d) datum dostavljanja izvještaja o reviziji;

e) zaključak revizije (pozitivan ili negativan);

f) da li je tražena dopuna ili ispravka projektne dokumentacije;

g) datum dostavljanja konačnog izvještaja.

**Član 9**

**(Potvrda o tehničkoj ispravnosti)**

(1) Završni izvještaj o obavljenoj reviziji sačinjava se u pet istovjetnih primjeraka.

(2) Na osnovu završnog izvještaja o obavljenoj reviziji Odjeljenje štambiljem potvrđuje tehničku ispravnost dokumentacije na svakom posebnom dijelu projekta.

(3) Šef Odjeljenja, šef Pododjeljenja za izdavanje građevinskih dozvola i rješenja o ispunjavanju uslova za obavljanje djelatnosti i referent koji vodi postupak revizije projektne dokumentacije potpisom potvrđuju tehničku ispravnost projekta.

(4) Štambilj iz stava (2) ovog člana sadrži:

a) tekst “REVIZIJA OBAVLJENA I PROJEKTNA DOKUMENTACIJA OCIJENJENA KAO TEHNIČKI ISPRAVNA OD OVLAŠTENIH LICA KOJA SU IZVRŠILA REVIZIJU NA OSNOVU RJEŠENJA ODJELJENJA BROJ:\_\_\_\_\_\_\_\_\_\_\_\_\_OD \_\_\_\_\_\_\_\_\_\_\_\_\_\_\_\_\_\_\_\_ PROJEKTNA DOKUMENTACIJA IZVRŠENA U SKLADU SA LOKACIJSKIM USLOVIMA \_\_\_\_\_\_\_\_\_\_\_\_\_\_\_\_\_\_\_\_ OD \_\_\_\_\_\_\_\_\_\_\_\_",

b) datum i broj protokola pod kojim je zavedena potvrda o tehničkoj ispravnosti projekta,

c) potpise šefa Pododjeljenja i referenta koji je vodio postupak na lijevoj i šefa Odjeljenja na desnoj strani.

(5) Štambilj se izrađuje na dva pisma i tri jezika koji su u upotrebi u Distriktu.

**Član 10**

**(Sastavni dio pravilnika)**

Sastavni dio ovog pravilnika čini izgled štambilja o izvršenoj reviziji na latiničnom i ćiriličnom pismu (Prilog 1 i Prilog 2) i kriteriji na osnovu kojih se utvrđuju troškovi za rad revidenta (Prilog 3).

**Član 11**

**(Stupanje na snagu i objavljivanje)**

Ovaj pravilnik stupa na snagu danom donošenja i bit će objavljen u "Službenom glasniku Brčko Distrikta BiH".

***Samostalni član Pravilnika o izmjenama i dopunama
Pravilnika o načinu vršenja revizije projektne dokumentacije***

*("Sl. glasnik Brčko distrikta BiH", br. 18/2013)*

**Član 6**

**(Stupanje na snagu i objavljivanje)**

Ovaj pravilnik stupa na snagu osmog dana od dana objavljivanja u "Službenom glasniku Brčko distrikta BiH".